
R A P O R T

asupra proiectului de Lege pentru aprobarea Ordonanţei de urgenţă a Guvernului nr.76/2007 privind procedura specială de înregistrare fiscală şi de plată a contribuţiilor sociale
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 673 din 10 octombrie 2007, cu dezbaterea pe fond în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.76/2007 privind procedura specială de înregistrare fiscală şi de plată a contribuţiilor sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.831/26.06.2007)

· avizul favorabil al Comisiei juridice, de disciplină şi imunităţi (nr.31/1087/24.10.2007).
Proiectul de lege are ca obiect de reglementare instituirea unei proceduri speciale de înregistrare fiscală şi plată a contribuţiilor sociale de către angajatorii din cadrul Uniunii Europene care nu desfăşoară activităţi în România şi care angajează lucrători români sezonieri, lucrători care sunt deja asiguraţi în România.
Comisia propune Plenului Camerei Deputaţilor aprobarea proiectului de lege în forma prezentată pentru a crea cadrul juridic necesar asigurării din punct de vedere social a lucrătorilor sezonieri români care lucrează în străinătate, astfel încât aceştia să beneficieze de toate drepturile ce rezultă din calitatea lor de salariaţi, precum şi pentru reglementarea stabilirii procedurii de înregistrare fiscală şi plată a contribuţiilor de asigurări sociale datorate în baza regulamentelor comunitare de contribuabili nerezidenţi ca urmare a angajării de lucrători români.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 30 octombrie 2007 au participat, în conformitate cu prevederile art.55 din Regulamentul Camerei Deputaţilor, republicat, d-na Denisa Pătraşcu - Secretar de Stat în cadrul Ministerului Muncii, Familiei şi Egalităţii de Şanse.
La lucrările comisiei au fost prezenţi 14 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 8 octombrie 2007.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

